Na swojim posedźenju 4. apryla bě załožbowa rada změnu spěchowanskeje směrnicy Załožby za serbski lud wobzamkła, kotraž nabywa nětko płaćiwosć. Štóž chce próstwu wo spěchowanje stajić, dyrbi hižo lětsa nowe terminy wotedaća wobkedźbować.
Budyšin (SN/CoR). Potencielnych partnerow a nošerjow projektow je Załožba za serbski lud hižo informowała, zo bychu so chóry, ansamble, institucije, regionalne a nadregionalne towarstwa na nowe – přechodne – terminy wotedaća spěchowanskeje próstwy nastajić móhli. Tak maja so próstwy za planowane projekty w druhej połojcy lěta 2017 hač do 30. awgusta wotedać a hač do 31. oktobra za projekty, kotrež su za prěnju połojcu lěta 2018 předwidźane. „Je cyle wažne tónle termin dodźeržeć, hewak njemóžemy próstwje wotpowědować“, podšmórny zastupjerka direktora serbskeje załožby Michaela Mošowa.
Dotal su mnozy próstwu hakle wosom tydźenjow do projekta wotedali, štož nětko hižo njemóža. „Smy lětsa hižo přechodne postajenje zaplanowali, dokelž je časowy ćišć tola chětro wulki. Chcemy wšitkim zmóžnić so za spěchowanske srědki přizjewić“, Mošowa rjekny.
Před 70 lětami, 6. junija 1947, podpisa 14 Serbow załožensku lisćinu noweje serbskeje ćišćernje po rozbiću fašizma. Přede- wzaće z mjenom Domowina – ćišćernja a nakładnistwo, drustwo zwr, započa 1. julija 1947 w rumnosćach něhdyšeje Donnerhakec ćišćernje Před Šulerskimi wrotami 21 w Budyšinje dźěłać. Hižo něšto dnjow pozdźišo, 6. julija 1947, wuńdźe tam Nowa doba spočatnje jako tydźenik. Serbske ćišćerske wudźěłki běchu přewšo požadane, tuž přewzachu lěto pozdźišo rumnosće bywšeje ćišćernje A. Müller na Hornčerskej 41 a 1951 rumnosće bywšeho „Bautzener Tageblatt“ na Drjewowych wikach 21–23. Lěta 1952 přenjesechu woni Serbja swoje firmowe podźěle Domowinje, Zwjazkej Łužiskich Serbow. Ze załoženjom Ludoweho nakładnistwa Domowina 1. julija 1958 buštej ćišćernja a nakładnistwo dźělenej.
Před dwěmaj njedźelomaj běchu w Smolerjec kniharni tři talentowane młode serbske awtorki z hosćom. Wšitke tři dobychu lěta 2015 myto Literarneho wubědźowanja Ludoweho nakładnistwa Domowina a Załožby za serbski lud. Alena Belkotec, Annamaria Hadankec a Rejzka Delenkowa čitachu swoje mytowane twórby, kotrež su mjeztym w rjedźe Paternoster wozjewjene, a žnějachu připóznawacy přiklesk přitomnych. Zahorjeni běchu wot žortneho powědančka Rejzki Delenkoweje „Kermušny wobjed“, wosebje wušikneho zaplećenja ludoweje serbšćiny dla, kotrež wuwabi wutrobne smjeće.
Čitanje mytowanych wobdźělnicow minjeneho wubědźowanja bě zdobom zazběh do noweho, lětsa wotměwaceho so wubědźowanja, kotrež stej zarjadowarjej tónle měsac zjawnje wupisałoj. Wupisanje namakaja zajimcy na webstronomaj nakładnistwa a załožby.
szl_Latn szl_Latn bos_Latn szl_Latn szl_Latn pol_Latn